b'\n_START_ARTICLE_\nBranko Goropev\xc5\xa1ek\n_START_SECTION_\nBiografija\n_START_PARAGRAPH_\nS \xc5\xa1olanjem je pri\xc4\x8del v rodnem Preboldu in ga kasneje nadaljeval na eni izmed celjskih gimnazij. Po uspe\xc5\xa1no opravljeni maturi, je od\xc5\xa1el na \xc5\xa1tudij v Maribor in postal \xc5\xa1tudent Pedago\xc5\xa1ke fakultete, smer zgodovina in geografija. Uspe\xc5\xa1en zagovor diplomske naloge mu je omogo\xc4\x8dil prvo zaposlitev na I. gimnaziji v Celju._NEWLINE_Po kratkem pedago\xc5\xa1kem delu se je leta 1991 zaposlil v Osrednji knji\xc5\xbenici Celje in \xc5\xbee leto kasneje opravil strokovni izpit iz bibliotekarstva. Ob pridobljenem nazivu je karierno pot nadgrajeval na domoznanskem podro\xc4\x8dju in kmalu postal vodja domoznanskega oddelka celjske knji\xc5\xbenice. Kot vodja oddelka je aktivno sodeloval pri razvoju slovenskega domoznanstva; do leta 1997 kot aktivni \xc4\x8dlan koordinacije za domoznanstvo pri Zvezi bibliotekarskih dru\xc5\xa1tev Slovenije, leta 1997 pa je bil izvoljen za prvega predsednika novo ustanovljene sekcije za domoznanstvo pri krovnem bibliotekarskem zdru\xc5\xbeenju._NEWLINE_Ob pomo\xc4\x8di ve\xc4\x8d \xc5\xa1tipendij je v obdobju 1993-99 izkoristil prilo\xc5\xbenost za izobra\xc5\xbeevanje v tujini. Tako je v letih 1993-94 v Gradcu koristil \xc5\xa1tipendijo \xc5\xa1tajerske de\xc5\xbeelne vlade, leta 1995 na Dunaju, pa enomese\xc4\x8dno \xc5\xa1tipendijo Avstrijskega in\xc5\xa1tituta za vzhodno in jugovzhodno Evropo. Oktobra 1999 je ob pomo\xc4\x8di mednarodne PubliCA Training Placements (CEPP- Centres of Exellence Placement Programme) v berlinski De\xc5\xbeelni in mestni knji\xc5\xbenici spoznaval uporabo lokalnih in virtualnih virov v knji\xc5\xbenicah ter njihovo bogato in razvejano domoznansko dejavnost. Leta 2002 je na Filozofski fakulteti v Ljubljani pridobil naziv magister zgodovinskih znanosti. Leta 2009 se je odlo\xc4\x8dil \xc5\xa1e za vpis na doktorski \xc5\xa1tudij, ki pa je ostal nedokon\xc4\x8dan. Poleg napredovanj na zgodovinskem podro\xc4\x8dju, so se slednja vrstila tudi v bibliotekarstvu. Leta 2001 je postal direktor celjske knji\xc5\xbenice in se izkazal kot uspe\xc5\xa1en vodja, veliko pa je prispeval tudi h gradnji novih prostorov, odprtih leta 2010. Leta 2002 je dobil strokovni naziv bibliotekar specialist._NEWLINE_Leta 2011 je postal tudi novi predsednik Nogometnega kluba Celje.'